Document ID: 32008R0497

REGOLAMENT TAL-KUMMISSJONI (KE) Nru 497/2008
ta’ l-4 ta’ Ġunju 2008
li jiftaħ u jipprovdi għall-amministrazzjoni tal-kwoti tariffarji Komunitarji għal ċertu ħut u prodotti tas-sajd li joriġinaw fil-Montenegro
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 140/2008 tad-19 ta’ Novembru 2007, dwar ċertu proċeduri għall-applikazzjoni ta’ Ftehim ta’ Stabilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Montenegro min-naħa l-oħra, u għall-applikazzjoni tal-Ftehim Temporanju bejn il-Komunità Ewropea, minn naħa waħda, u r-Repubblika tal-Montenegro, min-naħa l-oħra (1), u b’mod partikolari l-Artikolu 2 tiegħu,
Billi:
(1)
Il-Ftehim ta’ Stabbilizzazzjoni u Assoċjazzjoni bejn il-Komunitajiet Ewropej u l-Istati Membri tagħhom, minn naħa waħda, u r-Repubblika tal-Montenegro, min-naħa l-oħra (‘il-Ftehim ta’ Stabbilizzazzjoni u Assoċjazzjoni’), kien iffirmat fil-Lussemburgu fil-15 ta’ Ottubru 2007. Il-Ftehim ta’ Stabbilizzazzjoni u Assoċjazzjoni qiegħed fil-proċess ta’ ratifika.
(2)
Fil-15 ta’ Ottubru 2007 ġie konkluż Ftehim Proviżorju dwar il-kummerċ u materji relatati mal-kummerċ bejn il-Komunità Ewropea, minn naħa waħda, u r-Repubblika tal-Montenegro min-naħa l-oħra (2) (‘il-Ftehim Temporanju’), li kien approvat permezz tad-Deċiżjoni tal-Kunsill 2007/855/KE tal-15 ta’ Ottubru 2007 (3). Il-Ftehim Temporanju jipprovdi għad-dħul fis-seħħ bikri tad-dispożizzjonijiet dwar il-kummerċ u dawk relatati mal-kummerċ tal-Ftehim ta’ Stabbilizzazzjoni u Assoċjazzjoni. Daħal fis-seħħ fl-1 ta' Jannar 2008.
(3)
Il-Ftehim Temporanju u l-Ftehim ta’ Stabilizzazzjoni u Assoċjazzjoni jistipulaw li ċertu ħut u prodotti tas-sajd li joriġinaw fil-Montenegro jistgħu jkunu importati fil-Komunità, fil-limiti tal-kwoti tariffarji Komunitarji, b’rata ta’ dazju mnaqqsa jew rata zero.
(4)
Il-kwoti tariffarji stipulati fil-Ftehim Temporanju u fil-Ftehim ta’ Stabbilizzazzjoni u Assoċjazzjoni huma annwali u ġew stipulati għal żmien indeterminat. Jeħtieġ li jinfetħu l-kwoti tariffarji Komunitarji għall-2008 u s-snin ta’ wara u li jsir provvediment għal sistema komuni għall-amministrazzjoni tagħhom.
(5)
Din l-amministrazzjoni komuni għandha tiżgura li l-importaturi kollha tal-Komunità għandhom aċċess indaqs u kontinwu għall-kwoti tariffarji u li r-rati stipulati għall-kwoti huma applikati mingħajr interruzzjoni għall-importazzjonijiet kollha tal-prodotti kkonċernati lejn l-Istati Membri kollha sakemm il-kwoti jintużaw kollha. Sabiex tkun żgurata l-effiċjenza tas-sistema, l-Istati Membri għandhom ikunu awtorizzati li jiġbdu mill-volumi tal-kwoti l-kwantitajiet meħtieġa li jikkorrispondu għall-importazzjonijiet attwali. Jeħtieġ kooperazzjoni mill-qrib bejn l-Istati Membri u l-Kummissjoni u din ta’ l-aħħar b’mod partikolari għandha tkun tista' tissorvelja r-rata ta' kif jintużaw il-kwoti u tinforma l-Istati Membri b'dan. Għalraġunijiet ta’ ħeffa u effiċjenza, il-komunikazzjoni bejn l-Istati Membri u l-Kummissjoni għandha, safejn hu possibbli, tkun elettronika.
(6)
Il-kwoti li nfetħu b’dan ir-regolament għalhekk għandhom jitmexxew skond is-sistema ta’ amministrazzjoni ta’ preferenzi tariffarji fi ħdan il-kwoti tariffarji mfassla għall-użu skond l-ordni kronoloġika tad-dati ta’ aċċettazzjoni tad-dikjarazzjonijiet doganali li huma stipulati fir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (4).
(7)
Skond il-Ftehim ta’ Stabilizzazzjoni u Assoċjazzjoni u l-Ftehim Temporanju, il-volumi tal-kwoti tariffarji għal sardin ippreparat jew ippreservat u għal inċova ppreparata jew ippreservata għandhom mill-1 ta’ Jannar tar-raba’ sena wara li jidħol fis-seħħ il-Ftehim Temporanju, jiżdiedu għal 250 tunnellata sakemm għall-anqas 80 % mill-ammont totali tal-kwoti tariffarji ta’ qabel ikunu ntużaw sal-31 ta’ Diċembru ta’ dik is-sena. Il-volumi tal-kwoti miżjuda, jekk implimentati, għandhom ikomplu japplikaw sakemm il-partijiet għall-Ftehim ta’ Stabilizzazzjoni u Assoċjazzjoni u l-Ftehim Temporanju jiftehmu mod ieħor.
(8)
Billi l-Ftehim Temporanju jidħol fis-seħħ fl-1 ta’ Jannar 2008, dan ir-Regolament għandu japplika mill-istess data u għandu jibqa' japplika wara li jidħol fis-seħħ il-Ftehim ta’ Stabilizzazzjoni u Assoċjazzjoni.
(9)
Il-miżuri pprovduti f'dan ir-Regolament huma skond l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Ħut u prodotti tas-sajd li joriġinaw fil-Montenegro u elenkati fl-Anness li jitqiegħdu f’ċirkolazzjoni libera fil-Komunità għandhom jibbenefikaw minn rata ta' dazju mnaqqsa jew rata żero, fil-livelli u fil-limiti tal-kwoti tariffarji tal-Komunità stipulati fl-Anness.
Sabiex dawn il-prodotti jkunu jistgħu jibbenefikaw minn rati preferenzjali, għandhom ikunu akkumpanjati minn prova ta’ l-oriġini kif stipulat fil-Protokoll 3 tal-Ftehim Temporanju mal-Montenegro jew fil-Protokoll 3 tal-Ftehim ta’ Stabilizzazzjoni u Assoċjazzjoni mal-Montenegro.
Artikolu 2
1. Il-kwoti tariffarji msemmija fl-Artikolu 1 għandhom ikunu amministrati mill-Kummissjoni skond l-Artikoli 308a, 308b u 308ċ tar-Regolament (KEE) Nru 2454/93.
2. Komunikazzjonijiet li jirreferu għall-amministrazzjoni tal-kwoti tariffarji bejn l-Istati Membri u l-Kummissjoni għandhom, safejn hu possibbli, ikunu elettroniċi.
Artikolu 3
1. Il-kwoti tariffarji għal sardin ippreparat jew ippreservat u għal inċova ppreparata jew ippreservata msemmija fl-Anness taħt in-numri ta’ l-ordni 09.1524 u 09.1525 għandhom jiżdiedu għal 250 tunnellata mill-1 ta’ Jannar 2012 sa l-2012 u s-snin ta’ wara.
2. Iż-żieda msemmija fil-paragrafu 1 tista’ tiġi applikata biss jekk għall-anqas 80 % tal-volumi tal-kwoti tariffarji miftuħa matul is-sena ta’ qabel ikunu ntużaw fir-raba’ sena ta’ wara d-dħul fis-seħħ tal-Ftehim Temporanju.
Artikolu 4
L-Istati Membri u l-Kummissjoni għandhom jikkooperaw flimkien mill-qrib sabiex jiżguraw l-osservanza ta’ dan ir-Regolament.
Artikolu 5
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Għandu japplika mill-1 ta' Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta’ Ġunju 2008.

Labels: 3
17
18
6